กรมสนับสนุนบริการสุขภาพ จับมือสมาคมวิศวกรรมปรับอากาศแห่งประเทศไทย ออกแนวทางการปรับปรุงห้องพักรองรับผู้ป่วยติดโรคโควิด-19
กรมสนับสนุนบริการสุขภาพ จับมือสมาคมวิศวกรรมปรับอากาศแห่งประเทศไทย ออกแนวทางการปรับปรุงห้องพักรองรับผู้ป่วยติดโรคโควิด-19 นายแพทย์ธเรศ กรัษนัยรวิวงค์ อธิบดีกรมสนับสนุนบริการสุขภาพ (กรม สบส.)กล่าวว่า กรม สบส. โดยกองวิศวกรรมการแพทย์ กองแบบแผน ศูนย์สนับสนุนบริการสุขภาพที่ 1-12 ได้ร่วมกับสมาคมวิศวกรรมปรับอากาศแห่งประเทศไทย จัดทำแนวทางการปรับปรุงห้องพักสำหรับผู้ป่วย (COHORT WARD) รองรับผู้ป่วยติดโรคโควิด-19 ยึด “ประหยัด ปลอดภัย ใช้งานได้จริง” สำหรับโรงพยาบาลภาครัฐทั่วประเทศ เลือกนำไปใช้ โดยพิจารณาจากศักยภาพการให้บริการ โครงสร้างพื้นฐาน และสภาพแวดล้อมที่เหมาะสมในแต่ละพื้นที่ เพื่อป้องกันและหยุดการแพร่กระจายโรคโควิด-19ด้านนายแพทย์ประภาส  จิตตาศิรินุวัตร รองอธิบดีกรมสนับสนุนบริการสุขภาพ กล่าวว่า การปรับปรุง ที่สำคัญเน้นในเรื่องของระบบระบายอากาศ ซึ่งแบ่งออกได้ 3 กรณี คือ กรณีที่ 1 ภายในห้องมีระบบปรับอากาศแบบ FRESH 100% กรณีที่ 2 ห้องผู้ป่วยเดิมมีระบบปรับอากาศแบบติดผนังหรือแขวนใต้ฝ้าอยู่แล้ว สามารถใช้ได้ โดยให้ปรับตำแหน่งชุดควบคุมเครื่องปรับอากาศมาไว้บริเวณทางออกจากห้อง แล้วติดตั้งพัดลมดูดอากาศบริเวณหัวเตียงคนไข้เพิ่มเติม กรณีที่ 3 ติดตั้งระบบระบายอากาศอย่างเดียวบริเวณหัวเตียงคนไข้ ภายในห้องไม่มีระบบปรับอากาศนอกเหนือจากระบบระบายอากาศแล้ว กรณีจำเป็นต้องเตรียมการด้านสถานที่ มีหลายข้อแนะนำ ซึ่งโรงพยาบาลของรัฐในสังกัดกระทรวงสาธารณสุข หรือหน่วยงานที่สนใจ สามารถดาวน์โหลดเอกสารแนวทางการจัดทำห้องพักสำหรับผู้ป่วยโควิด-19 ได้ที่เว็บไซต์กองวิศวกรรมการแพทย์ (medi.moph.go.th) หรือสอบถามรายละเอียดเพิ่มเติมได้ที่ กองวิศวกรรมการแพทย์ โทร 02-1495680 ต่อ 1386 กองแบบแผน โทร 02-1937000 ต่อ 18300 ศูนย์สนับสนุนบริการสุขภาพที่ 1-12 หรือ สมาคมวิศวกรรมปรับอากาศแห่งประเทศไทย โทร 02-3184119, 02-3184123 ในวันและเวลาราชการ